《春游杂吟次赵秋谷前辈韵 其六》
清代·彭维新

繁英已缤纷，花风未吹楝。今岁桐叶增，化工不肯倦。

密树百啭莺，画梁双归燕。富儿罗荤膻，闭户开广宴。

独有静观人，早识东风面。筇枝收将归，阳春在吟卷。

作者简介：彭维新，字石原，茶陵人。康熙丙戌进士，改庶吉士，授检讨，累官协办大学士，管理户部。坐事免，起授左都御史。有《墨香阁集》。